Τα «μνημονιακά» χρόνια που έφεραν οι τελευταίες μας κυβερνήσεις, έκρυβαν ό,τι χειρότερο για τον κλάδο, για την εκπαίδευση και για την δημοκρατία. Όλα αυτά φυσικά, … για το καλό μας, … για την σωτηρία μας και για να διορθωθούν τα κακώς κείμενα που οι διοικούντες τόσα χρόνια … δεν ήξεραν. Αποδείχτηκε ότι για όλα φταίνε οι δημόσιοι υπάλληλοι και βασικά της εκπαίδευσης. Γι’ αυτό φέρνουν το παρουσιολόγιο, τροποποιούν το ωράριο, επιμένουν για πληθώρα προγραμμάτων υποχρηματοδοτούν τα σχολεία ώστε να πληρώνουμε απ’ την τσέπη μας υλικά, μας κάνουν σούπερ μάρκετ ΕΣΠΑ, διαλύουν την ειδική αγωγή, δεν αναπληρώνεται ο συνάδελφος που παίρνει άδεια και τόσα μα τόσα άλλα. ΟΧΙ. Δεν είναι για το καλό μας, δεν έχουν καμία σχέση με προσπάθεια βελτίωσης της εκπαίδευσης. Αν, παρ’ όλα αυτά, κάποιος ήθελε να βρει θετικά σ’ αυτό το τσουνάμι, χρησιμοποιώντας το μικροσκόπιό του, θα έλεγε ότι επιτέλους κάνουν το διδακτικό τους ωράριο σχεδόν όλοι, στελέχη και απλοί δάσκαλοι, και περιορίστηκαν οι … ύποπτες αποσπάσεις σε γραφεία, διαφόρων συναδέλφων μας. Αλλά και αυτά φοβάμαι ότι θα είναι πρόσκαιρα.

Στο κύμα αυτό δεν μπορέσαμε να αντισταθούμε ουσιαστικά. Φανήκαμε αδύνατοι και λίγοι. Πολλοί λένε ότι φταίει ο Σύλλογος που είναι ανύπαρκτος και οι συνδικαλιστές που είναι λαμόγια. ΣΙΓΟΥΡΑ είναι ΚΑΙ έτσι. Τόσα χρόνια, άλλωστε, χτίζονταν σύλλογοι της «ανάθεσης». Αναθέτω τις «ευθύνες» μου στον κομματικό συνδικαλιστή και αυτός θα βελτιώσει τη θέση μου. Όμως αυτό ήταν η παγίδα. Ήταν προσυμφωνημένα από τη διοίκηση τι θα μας έδιναν, αρκεί να φαινόταν ότι το πέτυχε ο συνδικαλιστής και κατ’ επέκταση ο «αγώνας» του Συλλόγου ώστε να ξαναψηφιστεί το κόμμα του. Τώρα λοιπόν που χρειάζεται να δείξουμε την δύναμή μας διαπιστώνουμε ότι … ο βασιλιάς είναι γυμνός και ανήμπορος.

Όμως έχουμε κι εμείς μερίδιο ευθύνης στο φταίξιμο. Οφείλουμε να πλησιάσουμε το σύλλογο και τα όργανά του. Να συμμετέχουμε στις εκδηλώσεις του. Θα μπορούσα να πω, χωρίς καμία διάθεση αυτοπροβολής, ότι έγιναν πάρα πολλές δράσεις από το απερχόμενο Δ.Σ. Η συμμετοχή μας όμως ήταν απογοητευτική. ΑΝ πραγματικά κατανοούμε την αναγκαιότητα ενός ισχυρού και τίμιου συλλόγου δεν αρκεί να τον «τιμωρούμε» για το παρελθόν του. ΠΡΕΠΕΙ να συμμετέχουμε , να προτείνουμε και να ελέγχουμε τα όργανά του.

Είναι επιβεβλημένη ΑΝΑΓΚΗ να αναπτυχθεί η συλλογικότητά μας και να ξαναοικοδομηθεί η εμπιστοσύνη ανάμεσα στο μέλος και στον εκπρόσωπο. Είναι απόλυτα ΣΗΜΑΝΤΙΚΟ ό,τι εμποδίζει την ανάπτυξη αυτής της σχέσης, να φύγει μακριά από το σύλλογο. Αυτά, βέβαια, δεν πετυχαίνονται με μία κίνηση ή σε μία μέρα. Γίνονται κομματάκι κομματάκι, αργά αργά και με σωστά και σταθερά βήματα προς το στόχο.

Μεταξύ άλλων , λοιπόν, χρειαζόμαστε και ψηφοδέλτια που θα ψηφίζονται πρόσωπα και όχι κόμματα. Ένα τέτοιο είναι το ψηφοδέλτιο της Ανοιχτής Κίνησης, όπου σ’ αυτό μπορεί να μπει κάθε συνάδελφος ανεξάρτητα κομματικής ιδεολογίας, φέρνοντας μόνο τις σκέψεις του και την όρεξή του να προσφέρει στο σύλλογο και στον δάσκαλο.

***Στη βάση αυτή προτείνονται ΚΑΙ τα εξής:***

* Τα γραφεία του Συλλόγου να είναι ανοιχτά κάποιες μέρες και να γίνουν στέκι και χώρος συνάντησης των εκπαιδευτικών
* Ενδυνάμωση του συλλόγου διδασκόντων και ανάδειξη του σημαντικού ρόλου του για την ποιότητα στην καθημερινότητα της εργασίας μας.
* Βελτίωση της ιστοσελίδας με επιπλέον ιδέες και με δυνατότητα στον κάθε εκπαιδευτικό να αναρτά τα σχόλιά του , ακόμα και ανώνυμα.
* Περιφρούρηση του ωραρίου μας. Παραμένουμε στο σχολείο τόσο όσο και όπως το καθορίζει ο ν. 1566 και όχι όπως τυχόν αυθαίρετα ή τηλεφωνικά τον «ερμηνεύουν» διάφορα στελέχη της εκπαίδευσης.

Όποια ή όποιος συνάδελφος θέλει να θέσει υποψηφιότητα με το ανοιχτό ψηφοδέλτιο, ας επικοινωνήσει έγκαιρα με τον:

**Χαλακατεβάκη Γιάννη 6945601128** (Δάσκαλος 1ου Δημ Σχολείου)

 **giahalak@gmail.com**

*Μπορείτε να δείτε το κείμενο και στην ιστοσελίδα μας:* [*www.sepeilioupolis.gr/*](http://www.sepeilioupolis.gr/) *🡪 ΑΝΟΙΧΤΗ ΚΙΝΗΣΗ*